*****

ΚΑΝΟΝΙΣΜΟΣ (ΕΟΚ) αριθ. 2669/85 ΤΗΣ ΕΠΙΤΡΟΠΗΣ

της 23ης Σεπτεμβρίου 1985

που τροποποιεί τον κανονισμό (ΕΟΚ) αριθ. 147/85 που καθορίζει τις λεπτομέρειες εφαρμογής της αποστάξεως που αναφέρεται στο άρθρο 41 του κανονισμού (ΕΟΚ) αριθ. 337/79 για την περίοδο 1984/85

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 41 παράγραφος 7 και το άρθρο 65,

Εκτιμώντας:

ότι στο άρθρο 7, ο κανονισμός (ΕΟΚ) αριθ. 147/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2024/85 (4), προβλέπει ότι οι αρμόδιες αρχές μπορούν να προβούν στον υπολογισμό και στην ανακοίνωση στους παραγωγούς των ποσοτήτων που θα παραδώσει καθένας τους, και ότι, στην περίπτωση αυτή, οι ανακοινώσεις γίνονται πριν από τις 15 Μαΐου 1985· ότι, κατά την πρώτη περίοδο εφαρμογής της υποχρεωτικής αποστάξεως, λόγω τεχνικών και διοικητικών προβλημάτων, ορισμένες αρχές δεν μπορούσαν να τηρήσουν την ημερομηνία αυτή· ότι είναι, συνεπώς, σκόπιμο να καταργηθεί η ημερομηνία αυτή και να προβλεφθεί ότι οι ανακοινώσεις πρέπει να γίνονται έγκαιρα ώστε να επιτραπεί στους υποχρέους να τηρήσουν τις υποχρεώσεις τους·

ότι στο άρθρο 10 παράγραφος 5, ο κανονισμός (ΕΟΚ) αριθ. 147/85 προβλέπει τις προθεσμίες για την παράδοση επιτραπέζιου οίνου και την απόσταξη· ότι θα πρέπει να ορισθεί επακριβώς ότι, μετά τη λήξη της προθεσμίας αυτής, οι αρμόδιες αρχές δεν εμποδίζονται να εκτελέσουν τις υποχρεώσεις τους, ιδίως, με διοικητικά περιοριστικά μέτρα ή με τη δικαστική οδό· ότι, στην περίπτωση αυτή, θα πρέπει να προσαρμοσθούν οι προθεσμίες που θα τηρηθούν από τον αποσταγματοποιό και, ενδεχομένως, από τον παραγωγό αλκοολωμένου οίνου προκειμένου να εξασφαλισθεί η καλή διεξαγωγή των εργασιών αποστάξεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 147/85 τροποποιείται ως εξής:

1. Στο άρθρο 7 παράγραφος 1, το δεύτερο εδάφιο αντικαθίσταται από το ακόλουθο κείμενο:

«Εντούτοις τα κράτη μέλη είναι δυνατόν να προβούν στον υπολογισμό και στην κοινοποίηση στους παραγωγούς των ποσοτήτων που πρέπει καθένας από αυτούς να παραδώσει.

Στην περίπτωση αυτή, οι ανακοινώσεις γίνονται έγκαιρα για να επιτραπεί στους υποχρέους να τηρήσουν τις υποχρεώσεις παραδόσεως.»

2. Προστίθεται το ακόλουθο άρθρο:

«Άρθρο 13α

1. Η λήξη των προθεσμιών παραδόσεως του επιτραπέζιου οίνου που αναφέρονται στο άρθρο 10 παράγραφος 5, δεν εμποδίζουν τις ενδιαφερόμενες αρμόδιες αρχές να εκτελέσουν τις υποχρεώσεις που προβλέπονται από τις διατάξεις του παρόντος κανονισμού.

2. Στην περίπτωση που αναφέρεται στην παράγραφο 1, οι προθεσμίες που πρέπει να τηρηθούν από τον αποσταγματοποιό και, ενδεχομένως, από τον παραγωγό του αλκοολωμένου οίνου που αναφέρονται στο άρθρο 10 παράγραφος 6 και στα άρθρα 11, 12 και 13 προσαρμόζονται, κατά περίπτωση, από τις αρμόδιες αρχές λαμβάνοντας υπόψη την ημερομηνία παραδόσεως του οίνου στο αποσταγματοποιείο.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 19 Ιανουαρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Σεπτεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 89 της 29. 3. 1985, σ. 1.

(3) ΕΕ αριθ. L 16 της 19. 1. 1985, σ. 25.

(4) ΕΕ αριθ. L 191 της 22. 7. 1985, σ. 39.